**Tájékoztató és Információs füzet**

**További információk a tulajdonosról:**

 **Társaság székhelye/levelezési címe:**

**Napfény Üdülőszövetkezet**

**8749 Zalakaros, Termál u. 10.**

Tel: 06-93/340-170

06-30/699-3500

email: tagiadmin@hotelnapfeny.hu

turnusadmin@hotelnapfeny.hu

honlap: www.hotelnapfeny.hu

**I. Általános információk**

A **Napfény Üdülőszövetkezet** a zalakarosi 282 hrsz. alatt felvett ingatlanon tulajdonos és jogosult az ingatlan apartmanjai időleges használati jogának átruházására. A Tulajdonos jogi személy, az üdülőépületek fenntartására, üdülési jogok hasznosítására, az üdülési jogok használatának biztosítására, szálláshely szolgáltatásra létrejött gazdálkodó szervezet.

Használati jog meghatározása: a Jogosult üdülőhasználati jogot szerez az általa kiválasztott, vagy a részére kiosztott üdülési hétre. A Jogosult az ingatlanon tulajdonjogot vagy más dologi használati jogot nem szerez.

**II. Az ingatlan alapadatai:**

**Cím:** 8749 Zalakaros, Termál u. 10.

**Tulajdonos:** „Napfény" Üdülőépítő és Fenntartó Szövetkezet, Zalakaros, Termál

 u. 10.

 Rövidített neve: „Napfény" Üdülőszövetkezet

**Működési engedély nyilvántartási száma: 67/1985.**

**Kiadásának időpontja: 1985. augusztus 28.**

**Kiállító hatóság:** Zalakaros Nagyközségi Közös Tanács VB. Szakigazgatási

 Szerve

**Cégjegyzékszáma: 20-02-050125; Bejegyzésének időpontja:**

 **1992.07.23.**

**Adószám: 10120800-2-20**

**Használatba vételi engedély száma:** 1. épület 1214-7/1985;

 2. épület 2812-2/1986

 3. épület 1238-8/1988.

**III. Az ingatlan leírása:**

 A több mint egy hektáros területen három épület (1, 2. és 3. számú) fekszik zöld

 területtel, játszótérrel, wellness komplexummal és 77 db parkolóval.

**1.sz. épület:** Az épületet a tulajdonos elsőként építette, 1985. augusztus 01-én adták át.

Alagsor, földszint + 2 emelet + tetőtér beépítésű, magastetős:

* Az alagsorban szolgáltató, szociális és kiszolgáló helyiségek vannak;
* a földszinten a recepció, szociális helyiség és 9 db egyszobás, valamint 2 db másfélszobás KOMFORT típusú apartman;
* az I. emeleten 13 db egyszobás és 2 db másfélszobás KOMFORT típusú apartman;
* a II. emeleten 13 db egyszobás és 2 db másfélszobás KOMFORT típusú apartman;
* a tetőtérben irodák, étterem, konyha és más szolgáltató és szociális helyiségek vannak.

Az 1. épület 41 db apartmanja szállodai célt szolgál.

**2. sz. épület:** Az épület átadás időpontja 1986. november.

Földszint + 3 emelet:

* A földszinten 4 db másfélszobás STANDARD apartman, kiszolgáló, szolgáltató és szociális helyiségek, wellness részleg;
* az I. emeleten 8 db másfélszobás, 1 db egyszobás KOMFORT és 3 db egyszobás STANDARD PLUSZ típusú apartman;
* a II. emeleten 8 db másfélszobás és 4 db egyszobás KOMFORT PLUSZ típusú apartman
* a III. emeleten 3 db KOMFORT és 1 db KOMFORT PLUSZ típusú másfélszobás, 1 db STANDARD PLUSZ és 1 db KOMFORT típusú egyszobás apartman továbbá kiszolgáló helyiségek, padlástér vannak.

A 2. épület 4 db, 1,5 szobás és 1 db egyszobás KOMFORT apartmanja szállodai célt szolgál.

**3.sz. épület:** Az épület átadás időpontja 1988. június.

Földszint + magasföldszint +3 emelet:

* A földszinten 2 db egyszobás és 1 db másfélszobás STANDARD apartman, kiszolgáló és szociális helyiségek;
* a magasföldszinten 4 db másfélszobás és 4 db egyszobás STANDARD apartman, 2 db másfélszobás STANDARD PLUSZ apartman, előadóterem és kiszolgáló helyiségek;
* az I. emeleten 5 db másfélszobás, 4 db egyszobás STANDARD apartman és 3 db másfélszobás STANDARD PLUSZ apartman;
* a II. emeleten 2 db egyszobás STANDARD apartman valamint 8 db másfélszobás és 2 db egyszobás STANDARD PLUSZ apartman;
* a III. emeleten 6 db másfélszobás STANDARD apartman, 2 társalgó, szociális és kiszolgáló helyiségek vannak.

**IV. Az ingatlan megközelíthetősége, fekvése:**

Zalakaros Magyarország délnyugati részén fekszik, a híres Kis-Balaton térségben lévő természetvédelmi terület mellett. A település kiválóan megközelíthető, a fővárostól autópálya vezet ide, valamint Sármelléken (15 km-re) található a régió egyetlen nemzetközi reptere.

Ausztria határától mintegy 80 km-re, Szlovéniától 55 km-re, Horvátországtól 35 km-re fekvő városka a vízének köszönheti hírnevét. A föld mélyének becses ajándéka, a különféle értékes ásványok oldatával telített, közel 96 °C-os gyógyvíz, mely évente sok embert vonz ide, hogy a megfáradt, kimerült vagy beteg szervezetét felfrissítse, pihentesse, gyógyítsa.

A zalai vidéken a lankás dombok zöldellő erdői és virágzó mezőinek harmóniája ragadja meg az idelátogatót, melyet ritka növényi társulások és védett állatok felbukkanó látványa tesz különösen értékessé.

Az ingatlantól kb. 200 méterre található a híres zalakarosi gyógy-és termálfürdő, amely nemcsak a gyógyulni vágyók, hanem - csúszdái, úszó- és élménymedencéi révén- az aktív pihenésre vágyók igényeit is kielégíti.

**V.** **Az ingatlan felszereltsége, részletes leírása:**

A 3 épületben meglévő 118 db apartmanból, az 1-es épületben 41 db KOMFORT típusú apartmanként, a 2. épületben 4 db STANDARD PLUSZ, 13 db apartman KOMFORT PLUSZ, 13 db KOMFORT típusú apartmanként, a 3. épületben 15 db STANDARD PLUSZ apartmanként funkcionál. A fennmaradó 32 db standard apartman közül 12 db egyszobás és 21 db másfélszobás apartman szolgálja tagjaink kényelmét.

Az egyszobás apartmanok 32 m2, a másfélszobásak 40 m2 alapterületűek (teljes loggiával számítva). Apartmanjaink egy beépített szekrénnyel ellátott előszobából, egy nappaliból (a másfélszobás lakrészek még egy hálószobából), fürdőszobából (fürdőkádas vagy zuhanyzós) és konyhából állnak. A konyhák elektromos főzőlappal, edényzettel, hűtőszekrénnyel, mikrohullámú sütővel felszereltek.

Az apartmanban televízió található (50-nél több műsorcsatornával), a kanapé pedig kényelmes ággyá alakítható. Az apartmanok szúnyoghálóval és redőnnyel ellátottak.

Az egyszobás apartmanok 3 fő, a másfélszobásak 5 fő pihenését szolgálják.(Alternatív elhelyezési lehetőségeket lásd a VII. Üdülési rend c. fejezetben!)

Az Üdülőszövetkezet épületei többszintesek, ezért a közlekedést személy felvonó segíti.

A szövetkezet területén elektromos beléptető rendszerrel ellátott nem őrzött, de zárt parkoló található.

Tagjaink kényelmét a szállodán belül fitneszterem, színterápiás sószoba, x-box, darts, asztalitenisz, asztali foci, tagi klubszoba (TV, DVD lejátszó, házi könyvtár), mosó- vasalószoba, gyermek játszótér és játszószoba valamint ingyenes WIFI elérhetőség szolgálja.

2013 őszén megnyitott 400 m2 alapterületű Aura Wellness Komplex-ben, a 70 m2-es élménymedence a 8 fős Jakuzzi és a gyermekpancsoló adta attrakciók mellett található még gyermek játszószoba, infra és finn szauna, férfi-női öltöző, gyermekpelenkázó, zuhanyzó. Nyáron külső napozórész egészíti ki a pihenőteret. A wellness részlegben a teljes akadálymentesség biztosított.

Minden idelátogató élvezheti a NAPFÉNY Üdülőszövetkezet családias légkörét, vendégszeretetét, az udvarias személyzet és a magas színvonalú szolgáltatások nyújtotta előnyöket.

**A lakrészekhez kapcsolódó alapszolgáltatások:**

Az ingatlanhoz tartozó közművek (víz-, központi fűtés-, csatorna-, és áramszolgáltatás), hulladékszállítás, **porszívózás** (hetente), takarítás (távozáskor), karbantartási munkák, turnusonként tiszta ágynemű, hetente fürdőlepedő, törölköző és konyharuha, mosó- vasalószoba, tagi klubszoba (TV, DVD lejátszó, asztali foci, mini könyvtár), kerti sütőhely, pihenőpadok, gyermek játszótér, játszószoba és fitnesz terem, WIFI használat. Előre jelzett igény szerint gyermekágy, gyermek ágynemű, etetőszék, fürdető kád korlátozott számban áll rendelkezésre. Ezekért a szolgáltatásokért a JOGOSULTAT külön fizetési kötelezettség nem terheli, mert ezen szolgáltatások árát az éves fenntartási díj fedezi.

**A lakrészekhez kapcsolódó kiegészítő szolgáltatások:**

Parkolási lehetőség, éttermi szolgáltatás, wellness, a wellnessben kávé, tea és italszolgáltatás, frissítő masszázs, színterápiás sószoba, darts, x-box, kerékpár-bérlés és egyéb kölcsönzési lehetőségek, extra takarítás.

A kiegészítő szolgáltatások használatáért az üdülési jog tulajdonosai és meghatalmazott vendégeik fizetési kötelezettséggel tartoznak, melyet a mindenkori igénybe vevő fizet meg a helyszínen. A szolgáltatásokról bővebb információ honlapunkon található!

**VI. Tagi információ:**

1. Az apartmant érkezés napján 14 órától lehet elfoglalni, távozás napján legkésőbb 10 óráig kell a szobaasszonyoknak átadni, majd az általuk aláírt „Szoba átadás-átvétel igazolása” megnevezésű lapot távozáskor a Recepción kell leadni. Számos konyhai és egyéb – a tagok komfortját szolgáló – eszköz korlátozott számban áll rendelkezésünkre, ezek a szobaasszonytól kérhetőek. A konyha takarítása a tagok feladata. Aki a konyhát takarítatlanul hagyja maga után, takarítási díjat köteles megfizetni!
2. Szabadidejük tartalmas eltöltéséhez készséggel állunk rendelkezésükre az általunk összeállított programajánlattal, mely a Recepción kérhető. Ezen túlmenően az aktuális zalakarosi kulturális és egyéb programokról az 1. sz. épület bejáratánál elhelyezett plakátokról, ill. a Tourinform irodában értesülhetnek.
3. Kéthetes időközönként az igazgatóság elnöke vagy az ügyvezető igazgató tart tagtájékoztatót az aktuális kérdésekről, ennek időpontjáról a tagok helyben kapnak tájékoztatást.
4. A 2-3. épület földszintjén található hirdetőtáblán lehetőség van elhelyezni üdülési jogával kapcsolatos hirdetéseit (jogeladás, jogvásárlás, turnuscsere). A hirdetés kihelyezéséhez kérje Zsiga Zsoltné tagi ügyintéző segítségét.

Ugyan itt található egy faliújság, ahol Ön Tagtársainak üzenhet (pl. kártya vagy sakkpartnert keres).

Bármilyen probléma esetén a szövetkezet munkatársai készséggel állnak rendelkezésükre, forduljanak bizalommal hozzájuk.

**A lakrészek üzemeltetése, karbantartása, javítása:**

A NAPFÉNY Üdülőszövetkezet az igazgatósága és ügyvezetése által előirányzott, éves fenntartási-, illetve karbantartási terv elvégzésén túl:

* Folyamatosan ellenőrzi az épületeket
* Elvégzi a szükséges javításokat és felújításokat
* Gondoskodik a hirtelen felmerülő hibák javításáról és a karbantartások haladéktalan elvégzéséről.

Az ingatlanok teljes üzemeltetése a szövetkezet feladata, a szükséges költségeket a tagok által fizetett éves költség-hozzájárulásból fedezi.

**VII. Üdülési rend:**

Üdülőhasználati jogaink csoportosítása:

1. A lakrész nagysága szerint
2. Az elhelyezés minősége, (a lakrész komfortfokozata) szerint
3. Az üdülési időtartam évi rendszeressége (rotációs vagy fix időpontos használat) szerint.
4. Az üdülés időtartama szerint.

 A lakrész nagysága szerint van (32/2014. 11.03. sz. igazgatósági határozat alapján):

* **Egyszobás üdülőegység:** 2 + 1 személy elhelyezésére alkalmas, melyből 1 személy helyett két 6 éven aluli gyermek is (elhelyezhető/befogadható) üdülhet. Átlagos (teljes loggiával számított) alapterülete 32 m2, egy szobából, előszobából, főzőfülkéből, fürdőszobából és loggiából áll.
* **Másfélszobás üdülőegység:** 3 + 2 személy elhelyezésére alkalmas, melyből 1 személy helyett két 6 éven aluli gyermek is (elhelyezhető/befogadható) üdülhet. Átlagos (teljes loggiával számított) alapterülete 40 m2, nappaliból, hálószobából, főzőfülkéből, fürdőszobából és loggiából áll.

A negyedik és hatodik fő elhelyezésének a feltételeit a minden évben kiküldött általános tagi tájékoztató tartalmazza.

 Az elhelyezés komfortfokozata szerinti csoportosítás:

* + **STANDARD:** 3 részes előszobaszekrénnyel, a nappali kétszemélyes kanapéval, egy heverővel (egyszobás esetén 3 db heverő), TV-vel, étkezőasztallal, székekkel, a hálószobában 2 db heverővel puffal, fésülködő asztallal, a főzőfülke hűtőszekrénnyel, villanyrezsóval, mikrohullámú sütővel, edényekkel, különböző konyhai eszközökkel, a fürdőszoba fürdőkáddal vagy zuhanyozóval, WC-vel, mosdókagylóval felszerelt.
	+ **STANDARD PLUSZ:** a STANDARD lakrészhez képest az előszoba teljes egészében felújított és Smart televízióval ellátott. Némely apartman klímával felszerelt.
	+ **KOMFORT:** teljes egészében felújított apartman, felszereltségében a STANDARD lakrészhez képest az alábbiakkal kiegészülve: a nappaliban forgatható TV-tartóval, a főzőfülke kenyérpirítóval, vízforralóval, néhány apartmanban a fürdőkád helyett zuhanyzóval és néhány nappaliban légkondicionálóval.
	+ **KOMFORT PLUSZ:** szintén teljesen felújított apartman, a KOMFORT lakrészhez képest minőségibb bútorokkal, a nappaliban tálalószekrénnyel, LCD-tévével, DVD lejátszóval, a hálószoba is légkondicionálóval, a főzőfülke beépített konyhai gépekkel (kerámialapos tűzhellyel), vízforralóval, vasalóval, vasalóállvánnyal, hajszárítóval, porszívóval, néhány apartmanban mosogatógéppel, etetőszékkel.A lakrészekhez tartozó felszerelési tárgyak is magasabb minőségűek.

Az apartmanok részletes felszereltségét a szobákban elhelyezett leltár tartalmazza.

 Az üdülési időtartam évi rendszeressége szerint:

* + **Rotációs** időpontú jogok: eszerint a 2 x 2 hetes jog egyik két hete általában az év első 3,5 hónapjára (előszezon) vagy utolsó 2,5 hónapjára (utószezon), másik két hete az év közepére (főszezon, általában 04.15-10.15. közötti időre) szól. Ugyanez igaz a 2 x 1 hetes időtartamú jogokra is.

Az 1 hetes vagy 1 x 2 hetes jogok rotációja két éves időtartamra vonatkozik: az egyik évben elő- vagy utószezonban, a másik évben főszezonban vehetik azt igénybe.

* + **Fix** időpontú jogok: minden évben azon a számú naptári héten vehetők igénybe, melyet a tag megvásárolt.

Az üdülés időtartama szerint üdülőhasználati jogaink az alábbiak lehetnek:

* + **Rotációs rendszerű** jogok esetében mind a négy komfortfokozatban, és **fix rendszerű** STANDARD jogok esetében:
		- 1 × 1 hét – 1× 6 éj
		- 2×1 hét – 2×6 éj
		- 1×2 hét – 1×13 éj
		- 2×2 hét – 2×13 éj
	+ **Fix rendszerű** jogok esetében a KOMFORT és KOMFORT PLUSZ apartmanokban: 1 × 1 hét – 1×7 éj.

 Turnusigénybevétel:

 A STANDARD üdülési joggal rendelkezők lakrészüket a Recepció beosztása szerint veszik igénybe.

A STANDARD PLUSZ, KOMFORT és KOMFORT PLUSZ lakrészeket megvásárló tagok üdülési turnusuk alatt kizárólag az általuk megvásárolt lakrészekbe helyezhetők el.

Rotációs rendszerűjogok esetében mind a négy komfortfokozatban, és fix rendszerű STANDARD jogok esetében az érkezés szerda 14-22 óráig, a távozás kedd 10 óráig, fix rendszerű KOMFORT és KOMFORT PLUSZ jogok esetében az érkezés hétfő 14-22 óráig, távozás hétfő 10 óráig.

Turnusát nem veheti igénybe az a tag, aki a meghatározott időpontig az éves költség-hozzájárulást, az idegenforgalmi adót és a közgyűlés által elfogadott pót- ill. célbefizetést nem fizeti be.

Ha a tag előre nem közölte akadályoztatását és a turnuskezdés napján üdülési jogát nem veszi igénybe, illetve azt sem jelezte, hogy a turnusidőszakon belül igénybe kívánja venni lakrészét, azt részben tagjaink Bónusz nap igényének kielégítésére, részben tagi kedvezményes üdülés számára használjuk fel. Ebben az esetben a szövetkezetet felelősség és kártérítési kötelezettség nem terheli.

 Turnuscsere:

 Azon tagtársaink, akik több üdülőhasználati joggal rendelkeznek és turnusbeosztásuk azonos időpontra esik, díjmentesen kérhetik a turnuscserét.

A rövidebb turnusidők és a fix időpontok miatti jobb tagi kapacitáskihasználás és a szállodai kapacitás biztosabb és a lehető legszélesebb körű tervezhetősége miatt egészségügyi okból indokolt turnuscsere kérelmeket korlátozott számban – a szabad tagi kapacitás függvényében - tud a szövetkezet teljesíteni. Az előszezoni időszakra (április közepéig) eső turnusok cseréjét előző év november 30-ig, a többit az adott év február 15-éig kell írásban jelezni. Ezt követően turnuscsere kérelmeket nem tudunk kielégíteni. A turnuscserének az igazgatóság által megállapított díja van, melyet az évente kiküldött általános tagi tájékoztató tartalmaz. Függetlenül attól, hogy az új időpontban a turnust igénybe veszik vagy sem, a cseredíjat meg kell fizetni, azt a tagnál befizetési kötelezettségként tartjuk nyilván. Elő-utószezoni turnust főszezonra nem áll módunkban cserélni.

A fix időpontos turnusoknál nincs mód turnuscserére. A STANDARD PLUSZ, KOMFORT és KOMFORT PLUSZ lakrészekkel rendelkezők egymás között cserélhetik turnusaikat. Amennyiben mégis a szövetkezettől kapnak cserelehetőséget, nem tarthatnak igényt a STANDARD PLUSZ, KOMFORT vagy KOMFORT PLUSZ lakrészben történő elhelyezésre.

Turnuscsere lehetőség más üdülőszövetkezettel:

A hajdúszoboszlói SIESTA Üdülőszövetkezettel és a gyulai HŐFORRÁS Üdülőszövetkezettel 2009. márciusában aláírt Együttműködési Megállapodás 2010. áprilisában kibővült a NAPSUGÁR Üdülő- és Lakásszövetkezet hévízi és agárdi üdülőjével, 2013. szeptemberében pedig a bükfürdői TERMÁL Üdülőszövetkezettel. Ezen megállapodás alapján Üdülőszövetkezeteink társ üdülőszövetkezetként kezelik egymás tagságát, s bizonyos idő és kapacitásbeli korlátok között - előzetes egyeztetés alapján - tagjaik üdülési turnusaikat, egymás üdülőszövetkezeti szálláshelyein is igénybe vehetik.

Turnusbeosztás:

A rotációs rendszerű jogok 1-13-ig sorszámozott turnusokba vannak besorolva, s a turnusokon belül is A és B jelöléssel vannak ellátva, ezzel határozva meg, hogy az adott turnus 1. vagy 2. hetének szerdájától vehető igénybe az üdülőhasználati jog.

2009-től kezdődően 3 éves időszakokra adjuk meg a turnusbeosztást, melyet minden esetben az igénybevételt megelőzően 1 évvel korábban közlünk a tagokkal.

Az elosztás egyensúlyban tartása végett a jog turnusokhoz rendelésének változtatási jogát a szövetkezet fenntartja, melyre mindig a 3 éves ciklus kiközlésekor kerülhet sor.

Meghatalmazás:

Az üdülés igénybevételének átengedéséről csak az évente megküldött MEGHATALMAZÁS formanyomtatványon lehet nyilatkozni. Tájékoztatásul közöljük, hogy a szállodai vendégek, a tagi meghatalmazással érkező és nem a meghatalmazáson felsorolt rokoni körbe tartozó személyek, ill. jogi személyek meghatalmazásával érkező vendégek a személyek után fizetendő idegenforgalmi adót kötelesek megfizetni, melynek nagyságrendjét az önkormányzat évente határozza meg.

**VIII. Tagi kedvezmények:**

1. Kedvezményes tagi üdülés: Szövetkezeti tagjaink részére üdülési turnuson kívül – szabad kapacitásunk függvényében – alacsonyabb árontudunk szobát biztosítani, amit kérünk előzetesen Zsiga Zsoltné tagi ügyintézővel egyeztetni. A kedvezményes tagüdülést turnuson kívül csak a tag ill. a vele egy szobában lakók vehetik igénybe!
2. Bónusz napok igénybevétele: Azon tagjainknak, akik az éves költség-hozzájárulási kötelezettségüknek határidőre eleget tesznek, egy új lehetőséget kínálunk. Az üdülési jog típusától és hosszától függően többletnapok igénybevételével szeretnénk megköszönni pontosságukat.

Fentiekkel kapcsolatban a részletekről a Tagi körlevélben olvashat (mely honlapunkon is megtalálható!

**IX. A Jogosult által fizetett költségek:**

 Szövetkezeti tagság létesítésekor a tagi belépési díj 20.000 Ft/tag.

 Az üdülőhasználati jog fenntartásáért évente meghatározott díjat kell fizetni, függetlenül attól, hogy az üdülést igénybe veszik vagy nem. Tagjaink az éves költség-hozzájárulás ellenében egy sajátos, a szállodai szolgáltatástól eltérő, családias hangulatú, jó komfortérzetet adó szolgáltatást vehetnek igénybe, miközben az üdülőhely fenntartásában konkrét tennivalóik nincsenek.

 A költség-hozzájárulás összege évente változhat, ennek összegéről a Szövetkezet igazgatósága dönt.

 **2019.01.01-től érvényes éves költség-hozzájárulás+építmény adó**:

|  |  |  |  |
| --- | --- | --- | --- |
| **Típus****Rotációs** | **Év/hét** | 1,0 szobás | 1,5 szobás |
| Standard, Standard Plusz | 2 × 1 hét | 54 800+500 Ft | 71 100+650 Ft |
| Standard, Standard Plusz | 2 × 2 hét | 102 400+1 000 Ft | 131 800+1 300 Ft |
| KOMFORT | 2 × 1 hét | 57 500+500 Ft | 75 200+650 Ft |
| 2 × 2 hét | 107 000+1 000 Ft | 138 400+1 300 Ft |
| KOMFORT PLUSZ  | 2 × 1 hét | 58 600+500 Ft | 75 800+650 Ft |
| 2 × 2 hét | 109 200+1 000 Ft | 140 800+1 300 Ft |

Az éves költség-hozzájárulást 2 részletben lehet megfizetni.

Az I. részletet (50 % költség-hozzájárulás + ÉPA) a tárgyévet megelőző év november 30-ig, a II. részletet (fennmaradó 50 %-ot) a tárgyév május 31-ig kell megfizetni.

|  |  |  |  |
| --- | --- | --- | --- |
| **Típus****Rotációs** | **Év/hét** | 1,0 szobás | 1,5 szobás |
| Standard, Standard Plusz | 1 × 1 hét | 27 400+250 Ft | 35 550+325 Ft |
| Standard, Standard Plusz | 1 × 2 hét | 51 200+500 Ft | 65 900+650 Ft |
| KOMFORT | 1 × 1 hét | 28 750+250 Ft | 37 600+325 Ft |
| 1 × 2 hét | 53 500+500 Ft | 69 200+650 Ft |
| KOMFORT PLUSZ  | 1 × 1 hét | 29 300+250 Ft | 37 900+325 Ft |
| 1 × 2 hét | 54 600+500 Ft | 70 400+650 Ft |

|  |  |  |  |
| --- | --- | --- | --- |
| **Típus****Fix** | **Év/hét** | 1,0 szobás | 1,5 szobás |
| KOMFORT | 1 × 1 hét | 37 200+250 Ft | 47 900+325 Ft |
| KOMFORTPLUSZ | 1 × 1 hét | 38 250+250 Ft | 49 300+325 Ft |

Az éves költség-hozzájárulást és idegenforgalmi adót a tárgyévet megelőző év november 30-ig kell egy összegben megfizetni.

A Szövetkezet közgyűlése szükség esetén pótbefizetést rendelhet el, a nagy összegű fenntartási munkák elvégzése esetén – amelyekre a normál költségkeretben nem áll rendelkezésre fedezet – célbefizetés elrendeléséről is dönthet.

**X. A használati jog tartalma, megszerzése, értékesítése:**

Az üdülőhasználati szerződés alapján, az üdülőhasználati szerződésben foglaltak szerint a Jogosult határozatlan időre szóló üdülőhasználati jogot szerez a Tulajdonos meghatározott apartmanjának meghatározott üdülési hetére vagy turnusára. Jogosult az ingatlanon tulajdonjogot vagy dologi használati jogot nem szerez.

A jelen szerződés alapján megszerzett használati jog a Jogosultat saját használatra, valamint 3. fél (meghatalmazott) számára szóló díjtalan, vagy díj ellenében történő átengedésre jogosítja.

A Jogosult használati jogával olyan módon is szabadon rendelkezik, hogy azt eladhatja, elajándékozhatja, illetve továbbörökítheti. Az átruházásról szóló írásbeli megállapodás létrejöttétől számított 15 napon belül köteles a Jogosult az átruházásról szóló és az ellenértéket is meghatározó okiratot a Tulajdonos részére megküldeni és köteles az üdülőszövetkezetbe tagként belépni. Jogosult kijelenti, hogy tájékoztatást kapott arról, hogy az üdülőhasználati jog megszerzésének, gyakorlásának a magyar jog szerint nincsenek korlátozó feltételei. Az Üdülőszövetkezet tájékoztatja a Jogosultat, hogy az üdülőhasználati jog ingatlan-nyilvántartási bejegyzésére nem kerül sor, annak adatait az üdülőszövetkezet saját nyilvántartásában tárolja.

Az üdülőszövetkezetben jelenleg elsősorban egy és másfél szobás STANDARD PLUSZ és KOMFORT rotációs és KOMFORT, KOMFORT PLUSZ fix időpontos jogokat értékesítünk.

STANDARD PLUSZ és KOMFORT rotációs jogaink az alábbi árakon érhetők el:

|  |  |  |
| --- | --- | --- |
| Hét/év | STANDARD PLUSZ-rotációs (Ft) | KOMFORT –rotációs (Ft) |
| 1,0 | 1,5 | 1,0 | 1,5 |
| 1×1 | 59 000 | 74 000 | 98 000 | 138 000 |
| 1×2  | 103 000 | 128 000 | 165 000 | 235 000 |
| 2×1 | 103 000 | 128 000 | 165 000 | 235 000 |
| 2×2 | 191 000 | 236 000 | 300 000 | 425 000 |

A KOMFORT és KOMFORT PLUSZ fix jogok árait az alábbi táblázat tartalmazza, melyek korlátozott számban és héten állnak rendelkezésre:

|  |  |  |  |
| --- | --- | --- | --- |
| Időszak | KP 1,5 C/204 | KP 1,0 C/201, C/205 | KOMFORT 1,5 |
| Ár/hét | Ár/hét |  | Ár/hét |
| 1-17. hét | 140 000 | 95 000 | 2-17. hét | 112 000 |
| 18-24. hét | 180 000 | 125 000 | 18-24. hét | 148 000 |
| 25-34. hét | 220 000 | 155 000 | 25-34. hét | 185 000 |
| 35-39. hét | 180 000 | 125 000 | 35-39. hét | 148 000 |
| 40-50. hét | 140 000 | 95 000 | 40-52. hét | 112 000 |

A szabad hetekről kérjük, érdeklődjön az 1. oldalon lévő elérhetőségek valamelyikén!

Tulajdonos a fenti árakra vonatkozóan kedvezmények adására jogosult. Az árváltozás joga fenntartva.

**XI. Házirend:**

1. Az üdülőszövetkezeti lakrész az üdülési turnus kezdő napján 14 órától a záró nap délelőtt 10 óráig vehető igénybe.
2. A törvényes előírásoknak megfelelően a szoba elfoglalása előtt minden vendég igazolni tartozik a személyazonosságát. Bejelentés nélkül az Üdülőszövetkezetben senki nem lakhat.
3. Az üdülőszövetkezet helyiségeit, berendezéseit és felszerelési tárgyait kérjük a rendeltetésüknek megfelelően használni. A rendellenes használat, ill. a gondatlanság által okozott károkért a vendég kártérítéssel tartozik.
4. Felhívjuk tagtársaink figyelmét, hogy az apartmanok konyháinak takarítása a tagtárs feladata. Amennyiben a takarítást nem tudja / szeretné megoldani, távozáskor kérheti a recepción. Ára bruttó: 2.500 Ft.
5. A lakrészekben elhelyezett eszközöket és berendezési tárgyakat kérjük a szobaleltár alapján érkezéskor ellenőrizni, annak helyességét az átadás-átvétel nyomtatvány aláírásával igazolni, ill. esetleges észrevételeit a vezető szobaasszonynak jelezni.

Elutazáskor a hiánytalan átadást-átvételt szintén az előzőek alapján dokumentálni kell.

1. Az üdülőszövetkezet tulajdonát képező szobai tartozékokat, berendezési tárgyakat (különösen: takaró, törölköző, ágynemű, edény stb.) az épületből kivinni TILOS! Az üdülőszövetkezeti dolgozók fentiek betartását kötelesek figyelemmel kísérni.
2. A szövetkezet területén a parkolási rend betartása mindenki számára kötelező.
3. A tűzrendészeti és tűzvédelmi szabályokat szíveskedjenek betartani! A szobák tűzvédelmi szabályzata ebben a mappában megtekinthető. Az 1999/42 sz. Korm. Rend. és a 1999. évi XLII. tv. értelmében dohányozni csak az arra kijelölt helyen (épületen kívül táblával jelölt hely) lehet! (Lakrészekben és erkélyeken TILOS a dohányzás!) **A dohányzási tilalom megsértése az ALAPSZABÁLY III.5/a pontjában foglaltakat valósítja meg, mely alapján a tag az üdülőszövetkezet tagjai közül kizárható!**
4. A szövetkezet csak az általa üzembe helyezett elektromos berendezések, készülékek biztonságos üzemeltetéséért felel.
5. A recepción az érkezéskor **átvett apartman kulcsot az üdülés ideje alatt sem lehet a szövetkezet területéről kivinni, annak leadása távozáskor minden esetben kötelező!** A kulcs elvesztése, sérülése esetén a vendéget teljes anyagi felelősség terheli.

Tájékoztatjuk kedves vendégeinket, hogy a szoba a szobaasszony által abban az esetben is nyitható kívülről, ha belülről bezárják. Az esetleges kellemetlenségek elkerülése érdekében kérjük, használják a „Ne zavarjanak” feliratú táblát, amennyiben nyugalmuk ezt kívánja.

1. Az apartman ill. a közös helyiségek használatakor a csendet és rendet kérjük, őrizze meg! A zavaróan hangos mértékű rádió, - televízió használatát kérjük mellőzni. A vendégek éjszakai nyugalma érdekében este 22 órától – reggel 6 óráig kérjük megtartani a csendet.
2. Látogatók, idegenek fogadása a lakrészekben csak a recepciónál történt előzetes bejelentés és díjazás megfizetése mellett lehetséges.
3. Az esetleges panaszok vagy egyéb észrevételek bejegyzésére a recepción „**Hibanapló**” áll rendelkezésre, melybe minden javítási észrevételt kérünk bejegyeztetni!
4. Ideiglenes távozáskor, valamint elutazáskor kérjük, szíveskedjenek a világítást kikapcsolni, a bejárati ajtó mellett elhelyezett „Tűzvédelmi főkapcsolót” „0” állásba helyezni, a csapokat elzárni, és a szobakulcsot a recepción leadni, ill. az igénybevett szolgáltatások ellenértékét ott kiegyenlíteni.
5. Az üdülőszövetkezet területére **háziállatot behozni nem lehet**!

**XII. Egyéb információk:**

Tagjaink és hozzátartozóik nem fizetnek napi használatbavételi díjat. Ez azonban nem jelenti a bejelentkezési kötelezettség megszűnését.

Nyomatékosan kérünk minden nálunk pihenését töltő tagunkat és hozzátartozóit, hogy érkezéskor szíveskedjenek a Recepción bejelentkezni! A lakrész meghatalmazottnak történő átadása esetén szíveskedjenek erre őket is figyelmeztetni!

Fentiekhez csatlakozva kívánjuk ismételten felhívni szíves figyelmüket az alábbiakra:

Az egyszobás lakrészek 2+1 fő, a másfelesek legfeljebb 3+2 fő elhelyezésére alkalmasak. (Az ettől eltérő, alternatív elhelyezési lehetőségeket lásd a VII. Üdülési rend c. fejezetben!)

Amennyiben a lakrészben ennél több személy tartózkodik, a használati jog tulajdonosát – a szövetkezet érdekét súlyosan sértő magatartása miatt – kénytelenek leszünk tagjaink közül kizárni!

A lakrész meghatalmazottnak történő átadása esetén, szíveskedjenek erre őket is figyelmeztetni, mert az ezzel kapcsolatos felelősség a jog tulajdonosát illeti!

Az Üdülési rend, a Házirend megszegése esetén az érintett személy a használati jog gyakorlásából kizárható.

Zalakaros, 2019.05.27.

 Napfény Üdülőszövetkezet